# Antoni Nughes

Antoni Nughes (l'Alguer, 18 de juny de 1943 - 4 de maig de 2018) fou un sacerdot, historiador i activista cultural, cofundador de l'Escola de Alguerés Pascual Scanu.

## Biografia

Realitzà Estudis clàssics al seminari de l'Alguer i Cuglieri, i batxillerat clàssic al Liceo Manno de l'Alguer (1962), fou sacerdot des del 1967. Llicenciat en Teologia a la Pontifícia Facultat Teològica del Sagrat Cor de Cuglieri (1967) i Doctor en Teologia-Història de l'Església a la Università Gregoriana Lateranese de Roma (1970), amb una tesi sobre la fundació de la diòcesi de l'Alguer (1503), el seu primer segle de vida i la implantació de la reforma tridentina a la diòcesi. Antoni Nughes va ser el director de l'Arxiu Històric de l'Alguer, i el delegat diocesà de béns culturals.
També fou el director de L'Alguer: periòdic de cultura i informació. A través d'aquestes plataformes va contribuir a preservar i mantenir el llegat cultural alguerès, fixant-se especialment en allò que mostra la continuïtat de la catalanitat del territori. Antoni Nughes es va convertir, així, en un dels principals abanderats de l'afirmació de la catalanitat de l'Alguer i del seu territori, i en una de les persones que més han contribuït a la preservació de la cultura i el patrimoni catalans a l'Alguer, especialment en els darrers quaranta anys, caracteritzats una forta italianització del territori de l'Alguer.
A l'inici dels anys vuitanta va destacar per la seva tasca d'activisme cultural amb iniciatives com l'Escola Pasqual Scanu, que ofereix cursos per a adults i joves de manera gratuïta sobre història de l'Alguer i de literatura i llengua. Com a sacerdot ha lluitat per mantenir l'alguerès a la litúrgia, un important signe visible per a dotar de prestigi popular la llengua catalana i la seva cultura. Sobre aquesta qüestió va publicar Llengua i església a l'Alguer, editat per la Secció Filològica de l'IEC. És autor de l'ordinari de la missa en alguerès, conjuntament amb l'Abadia de Montserrat, havent fet editar i reeditar el missalet en la varietat algueresa de la missa, que s'ha convertit en el llibre més cops editat en català a l'Alguer.
El 2011 fou reconegut amb el Premi Canigó, atorgat per la Universitat Catalana d'Estiu. El 2014 s'incorporà com a membre corresponent a la Secció de Filosofia i Ciències Socials de l'Institut d'Estudis Catalans, ingrés que es formalitzà en el ple d'aquesta Secció reunit a l'Alguer l'abril de 2014 a l'Alguer.

## Referències

* ↑ «.xml Antoni Nughes». Gran Enciclopèdia Catalana. Barcelona: Grup Enciclopèdia Catalana. [Consulta: 14 maig 2019].
* ↑ «Antoni Nughes». Institut d'Estudis Catalans. Arxivat de l'original el 2017-07-29. [Consulta: 18 maig 2010].
* ↑ «Dom Nughes, la memòria de l'Alguer». VilaWeb, 04-08-2018. [Consulta: 10 maig 2018].
* ↑ Guillamet, Jaume «Retorno a L'Alguer» (en esp). El País, 03-04-2007 [Consulta: 13 gener 2018].
* 1 2 Felipó, Ramon «Mossèn Antoni Nughes, Memòria viva de l'Alguer i de la seva lluita per la supervivència de la catalanitat». El Matí Digital, 08-05-2014. Arxivat de l'original el 13 de gener 2018 [Consulta: 13 gener 2018]. Arxivat 13 de gener 2018 a Wayback Machine.
* 1 2 «Antoni Nughes». IEC. Text llegit pel senyor Josep González-Agàpito en el Ple del dia 17 de febrer de 2014 en la presentació de la candidatura com a membre corresponent del doctor Antoni Nughes, 17-02-2014 [Consulta: 13 gener 2018].
* ↑ «Antoni Nughes: “Fa trenta anys que faig la missa en català a l'Alguer”». VilaWeb, 29-11-2012 [Consulta: 13 gener 2018].
* ↑ Mas, Agustí «Antoni Nughes, nominat al Premi Martí Gasull». Núvol, 29-11-2012 [Consulta: 13 gener 2018].
* ↑ «L'Institut d'Estudis Catalans analitza, a l'Alguer, la realitat social, cultural i lingüística algueresa». Butlletí de l'Institut d'Estudis Catalans, núm. 186, 4-2014.
* ↑ «Quatre nous membres numeraris i tres de corresponents s'incorporen al Ple de l'Institut d'Estudis Catalans». Directe.cat, 18-03-2014. Arxivat de l'original el 14 de gener 2018 [Consulta: 13 gener 2018]. Arxivat 14 de gener 2018 a Wayback Machine.
* ↑ Felipó, Ramon «Antoni Nughes ja és membre de l'Institut d'Estudis Catalans». Regió 7, 18-03-2014 [Consulta: 13 gener 2018].

## Bibliografia

* Carles Sechi (2019): "Antoni Nughes (L'Alguer, 1943-2018)", Estudis Romànics 41, p. 713